Mótstøðumenninir vóru heldur óuppiborið á odda 2-1, tá fáir minuttir restaðu í, men B36 fekk tvey mál seinastu løtuna og skavaðu trý stig afturat undir seg. B36 U16 var á vitjan hjá 07 Vestur hesaferð. Okkara dreingir løgdu bragdligari fyri og søktu fleiri ferðir at málinum hjá vertunum, men neyvleikin manglaði. Tað var málleyst í hálvleikinum. Liðskiparin Benjamin Heinesen fekk loksins hol á, tá seinna umfarið var hálvrunnið. Miðvallarin hevði runnið seg í góða støðu, tá Suni Højgaard sendi honum bóltin úr vinstru. Eftir lítlari løtu var heimaliðið brádliga á odda. Heimaliðið fekk tvey brotsspørk, og málverjin Aksel Berg ikki hevði nakran møguleika at verja fyri. Men sama um andróðurin varð sera tungur, fekk tað kortini ikki okkara spælarar at falla í fátt og kasta frá sær. Ein øgilig orka varð løgd í at svara aftur. Tað eru eisini rættir menn, sum herja á. Innskifti Kristian Oliversson, sum var við aftur eftir leikbann, fór tá at gera bart. Framherjin stýrdi fyrst bóltinum í netið eftir innlegg, og bara tveir minuttir seinni drønstútaði hann B36 á sigurskós. Tað var eftir frálíkt upplegg frá John í Innistovu, at Kristian Oliversson kom at standa væl fyri í brotsteiginum. Við sigrinum hevur B36 kastað seg í stríðið millum ovastu liðini í meistarabólkinum. Úrtøkan er seks stig fyri tríggjar dystir. Næstu ferð vitjar EBS/Skála, sum enn hevur síni fyrstu stig til góðar, í Gundadali. B36 U16: Aksel Berg–Vensil Djurhuus, Knútur Jóannesarson, Steingrímur Hallsson, Neli Heldarskarð–Rúni Lave, Teis Horn Rasmussen, Benjamin Heinesen, Suni Højgaard–Áki Højgaard–John í Innistovu Teitur Olsen, Heini Johannesen og Kristian Oliversson komu inn.